Bemærkninger til forslaget

**Almindelige bemærkninger**

#

# **1. Indledning**

### *1.1. Den overordnede baggrund for forslaget*

Af koalitionsaftalen af 4. april 2022 fremgår, at der skal udarbejdes en ny turismelov, hvorigennem det sikres, at landets borgere i alle henseender skal have forrang på alle fronter.

Turismeerhvervet i Grønland har endvidere fremsat ønsker om fastlagte rammebetingelser for turismeområdet.

Derudover har grundstødningen af et passagerskib den 11. september 2023 fyldt i den offentlige debat. Det har affødt overvejelser om, hvad passagerskibe bidrager med nationalt og lokalt, og hvilke krav der stilles til dem. Det er på den baggrund også et ønske, at der er en mulighed for nærmere at regulere vilkår. Det kan f.eks. være fastlæggelse af zoneinddeling, for disse passagerskibe samt for al erhvervsmæssig virksomhed i øvrigt, som ikke alene vedrører turistområdet, eller periodemæssige krav eller andre særlige vilkår. I samme forbindelse findes det ønskværdigt at regulere adgang til generel færden og ophold for alle personer inden for sådanne zoner i øvrigt med henblik på bl.a. at sikre og beskytte områdernes anvendelsesmuligheder, de færdenes sikkerhed samt flora og fauna.

På den baggrund fremsættes forslag til indeværende inatsisartutlov.

Formålet med denne inatsisartutlov er at fremme udviklingen af turisme i Grønland samt at sikre, at udøvelsen af turistvirksomhed sker under hensyntagen til bl.a. sikkerhed, sundhed, miljø og bæredygtighed, og at turistaktører bidrager til udviklingen af det grønlandske samfund.

Forslaget gør det muligt at fremme udviklingen af turisme i Grønland inden for nogle nærmere fastlagte rammer, hvorved der på den mest hensigtsmæssige måde sikres de bedste vilkår for turismehvervet, og hvor det samtidig sker i lyset af ovennævnte hensyn. Den overordnede målsætning med forslaget er at skabe rammerne for en langsigtet udvikling, hvor der skabes øget vækst for turismebranchen i Grønland, og hvor denne vækst også bidrager til bl.a. en øget bæredygtighed og sikkerhed m.v. for Grønlands natur og vilde dyr.

Formålet med denne inatsisartutlov er endvidere at understøtte muligheden for at fastsætte nærmere regler om zoneinddeling, periodemæssige krav og øvrige særlige vilkår for erhvervsmæssig virksomhed, hvorved det kan sikres, at også øvrig erhvervsmæssig virksomhed sker under hensyntagen til bl.a. områdernes øvrige anvendelse, sikkerhed, sundhed, miljø og bæredygtighed. Med samme hensyn for øje er det formålet med inatsisartutloven at understøtte muligheden for at begrænse personers færden og ophold inden for disse zoner.

### *1.2. Forslagets indhold i helt generelle træk*

Forslaget indeholder regler, der fastsætter en ordning, hvor det gøres til et krav for at udøve turistvirksomhed i Grønland, at der er udstedt en licens af Naalakkersuisut. Det foreslås, at der stilles krav til, at rettighedshaverne bl.a. hovedsageligt skal være bosat og fuldt skattepligtige i Grønland, have en sikkerhedsplan mhp. eventuelle ulykker forbundet med turistvirksomheden, have forsikringsdækning og anden sikkerhedsstillelse. Det foreslås endvidere, at Naalakkersuisut fører tilsyn med overholdelsen af ovennævnte krav. Yderligere foreslås, at Naalakkersuisut kan fastsætte nærmere regler om, at erhvervsmæssig virksomhed kun kan finde sted på nærmere bestemte områder, i nærmere fastlagte perioder eller under overholdelse af særlige vilkår. På tilsvarende måde foreslås det, at Naalakkersuisut kan begrænse færden og ophold i visse områder for at beskytte den øvrige anvendelse af områderne, de færdenes sikkerhed samt af hensyn til områdernes natur og miljø.

# **2. Hovedpunkter i forslaget**

## *2.1. Krav om licens for udøvelse af turistvirksomhed*

### *2.1.1. Gældende ret*

Der eksisterer ikke på nuværende tidspunkt lovgivning, der særskilt regulerer licens for udøvelse af turistvirksomhed.

Inatsisartutlov om koncession til turistvirksomhed i udvalgte områder regulerer imidlertid ret til levering af en eller flere turistprodukter inden for et bestemt fysisk område.

### *2.1.2. Naalakkersuisuts overvejelser*

Forslaget tager bl.a. sigte på at fremme udviklingen af turisme i Grønland, og at denne udvikling sker under hensyn til sikkerhed, sundhed og miljø. Det vurderes, at den mest hensigtsmæssige måde at fremme denne udvikling på er ved at fastlægge rammer for den virksomhed, der udøves på turismeområdet.

Det er derfor Naalakkersuisuts vurdering, at der skal fastsættes et krav om, at det ikke er tilladt at udøve turistvirksomhed i Grønland uden en gyldig licens udstedt af Naalakkersuisut. Den, der får meddelt licens skal efterfølgende lovligt kunne udøve turistvirksomhed inden for de rammer, der følger af denne inatsisartutlov og regler fastsat i medfør af denne inatsisartutlov. Licensen bør som udgangspunkt udstedes tidsubegrænset.

Ordningen bør stille nogle konkrete krav til den, der ansøger om licens til udøvelse af turistvirksomhed som en forudsætning for at få meddelt licens. Der bør gælde en række undtagelser til lovens kraver, herunder af hensyn til, at mindre aktører kan undgå administrative byrder forbundet hermed. Der bør desuden ved øvrige særlige tilfælde kunne dispenseres fra kravene.

Der bør bl.a. foreligge krav til rettighedshaverens tilhørsforhold til Grønland og skattepligt hertil.

Departement for Erhverv, Handel, Råstoffer Justitsområdet og Ligestilling har i den forbindelse overvejet om sådanne krav om tilhørsforhold til Grønland giver anledning til ekspropriationsretlige overvejelser. Efter grundlovens § 73, stk. 1, kan ingen tilpligtes at afstå sin ejendom, medmindre almenvellet kræver det. Det kan endvidere kun ske ved lov og mod fuld erstatning.

Overvejelserne skyldes, sådanne tilhørskrav kan indebære, at ansøgere kan se sig nødsaget til at sælge en virksomhed, hvis de ikke uden videre ser sig i stand til at leve op til disse krav. Det skal sikres, at der ikke kan blive tale om overførsel af en ejendomsret, f.eks. ved, at der indsættes en dispensationsadgang til særlige tilfælde, hvor lovens krav ellers ville føre til, at der ville blive tale om ekspropriation. Samtidig kan øvrige undtagelsesbestemmelser samt en overgangsbestemmelse være med til at sikre, at der ikke ved kravene bliver tale om ekspropriation.

Derudover bør der stilles krav til, at ansøgeren har udfærdiget en sikkerhedsplan for de konkrete turistaktiviteter, som vedkommende ønsker at udbyde, samt at der er tegnet en forsikring eller anden form for sikkerhedsstillelse.

Det vurderes, at fysiske eller juridiske personer, der udfører personbefordring til eller fra, samt i Grønland, uden at der i forbindelse hermed udføres turistvirksomhed, bør være undtaget fra kravet om licens. Dette bør kun gælde for så vidt angår den pågældende personbefordring. Hvis befordringsmidlerne skal anvendes til at udbyde udflugter eller andre ydelser omfattet af turistvirksomhed i medfør af indeværende inatsisartutlov, bør der være krav om licens.

Der bør føres tilsyn med, at der sker efterlevelse af kravene i indeværende inatsisartutlov og regler fastsat i medfør af denne inatsisartutlov.

Der bør være adgang til for Naalakkersuisut at fastsætte påbud om, at turistaktørerne skal rette op på forhold, der er i strid med indeværende inatsisartutlov og regler fastsat i medfør af denne inatsisartutlov.

### *2.1.3. Den foreslåede ordning*

Det foreslås, at der indføres en ordning, hvor det er påkrævet, at der er meddelt licens for at få lov til at udøve turistvirksomhed i Grønland. Naalakkersuisut træffer afgørelse om licens til en fysisk eller juridisk person, der søger om tilladelse til at drive turistvirksomhed.

Der bør i den forbindelse gælde en række konkrete betingelser, som skal være opfyldt for at få udstedt en licens.

Det foreslås for det første, at der gælder et krav til rettighedshaverens tilhørsforhold til Grønland og skattepligt hertil.

Det foreslås for det andet, at der gælder et krav om, at ansøgeren har udfyldt en sikkerhedsplan for de konkrete turistaktiviteter, som vedkommende ønsker at udbyde. Der skal ifølge forslaget i sikkerhedsplanen dels indgå en risikovurdering, der skal omfatte en vurdering af de potentielle risici forbundet med en bestemt aktivitet, og dels indgå en beredskabsplan, der skal være baseret på risikovurderingen af den konkrete aktivitet, og som skal indeholde en beskrivelse af foranstaltninger, der skal træffes i tilfælde af overhængende fare eller ulykke. Der bør ikke skulle udfyldes en sikkerhedsplan, hvor der allerede eksisterer lovgivning og fast praksis for en given aktivitet, som ansøgeren skal overholde. Det kunne f.eks. være i relation til sejlads, hvor der allerede eksisterer lovgivningspligtige krav til sikkerhed ombord på skibe. Der bør desuden også kunne dispenseres fra kravet om en sikkerhedsplan, hvor faren forbundet med aktiviteten må anses som ikke-tilstedeværende, hvorfor det ikke er nødvendigt med en egentlig sikkerhedsplan.

Det foreslås for det tredje, at der gælder et krav til, at den, der får meddelt en licens, skal have tegnet en forsikring eller anden form for sikkerhedsstillelse, som dennes erstatningsansvar skal være omfattet af. Dette bør dog ikke gælde i tilfælde, hvor det ikke er muligt for ansøgeren at blive forsikringsdækket eller opnå anden sikkerhedsstillelse, herunder f.eks. fordi der ikke eksisterer forsikringer for de pågældende turistaktiviteter, som ansøgeren påtænker at udbyde. Det kan f.eks. være i relation til udbud af hundeslædekørsel.

Naalakkersuisut kan efter forslaget i særlige tilfælde dispensere fra ovenstående krav. Det kan f.eks. være tilfælde, hvor der foreligger væsentlige hensyn til turistaktøren eller særlige samfundsmæssige hensyn. Naalakkersuisut kan f.eks. dispensere fra kravet om en sikkerhedsplan på baggrund af en konkret vurdering af risikoen forbundet med den pågældende turistvirksomhed samt af den eller de turistaktiviteter, som ønskes udbudt af turistaktøren. Det kan endvidere f.eks. ske, hvis der foreligger et særligt hensyn til turistaktøren, herunder henset til et lavt antal af medarbejdere ansat ved turistaktøren, ophold i udlandet på grund af uddannelse eller sygdom, eller hvis det vurderes, at aktøren vil lide uforholdsmæssig stor administrativ eller økonomisk last ved at skulle ansøge om en licens eller ved at skulle overholde kravene til en licens. De nævnte eksempler er ikke udtømmende.

Licensen kan bortfalde i visse tilfælde, herunder hvis en turistaktør, der er indehaver af en licens, ikke efterlever et påbud udstedt i medfør af den foreslåede inatsisartutlov.

Der skal ifølge forslaget føres tilsyn med, at der sker efterlevelse af kravene i indeværende inatsisartutlov og regler fastsat i medfør af denne inatsisartutlov. Tilsynsmyndigheden kan bl.a. bede om oplysninger, der er nødvendige til brug for at føre sit tilsyn.

Der er endvidere efter forslaget adgang for Naalakkersuisut til at fastsætte påbud om, at turistaktørerne skal rette op på forhold, der er i strid med nærværende inatsisartutlov og regler fastsat i medfør af denne inatsisartutlov.

Eventuelle manglende efterlevelse af disse påbud kan ifølge forslaget indebære, at licens tilbagekaldes.

Endvidere foreslås det, at der kan ske foranstaltning i form af bøde, hvis der udbydes eller leveres turistaktiviteter uden en gyldig licens, hvis der sker overtrædelse af vilkår for licensen, hvis der afgives urigtige eller vildledende oplysninger eller sker fortielse af oplysninger, som en myndighed har krav på efter inatsisartutloven, eller hvis der sker udladelse af at efterkomme et påbud, som er meddelt efter inatsisartutloven.

Det foreslås, at fysiske eller juridiske personer, der udfører personbefordring til eller fra, samt i Grønland, uden at der i forbindelse hermed udføres turistvirksomhed, er undtaget fra kravet om licens.

Det foreslås, at kaffemik, trommedans, maskedansk og anden tilsvarende kunstnerisk aktivitet undtages fra kravet om licens. Ved anden kunstnerisk aktivitet af kulturel karakter forstås en aktivitet, der i lighed med kaffemik, trommedans og maskedans har til formål at fremvise traditionel grønlandsk kultur igennem kunstneriske værktøjer i form af dans, musik, billeder eller andet visuelt format.

Det foreslås, at fysiske og juridiske personer, der har en indkomst fra turistvirksomhed på under 50.000 kr. årligt, er undtaget fra kravet om licens. Formålet med bestemmelsen er at undtage mindre aktører, der udøver turistvirksomhed omfattet af inatsisartutloven, således at disse ikke pålægges unødige administrative byrder. Hensigten er blandt andet også at undtage personer, der hovedsageligt beskæftiger sig med turistvirksomhed som en mindre deltidsbeskæftigelse eller som en hobby.

Der kan endvidere efter forslaget fastsættes regler om, at specifikke brancher er undtaget fra inatsisartutloven og dermed fra kravet om licens.

## *2.2. Zoneinddeling m.v. for erhvervsmæssig virksomhed og adgangen for færden for personer inden for zonerne*

### *2.2.1. Gældende ret*

Der eksisterer i dag lovgivning, der regulerer visse former for erhvervsmæssig virksomhed og adgangen til visse områder. Der eksisterer eksempelvis lovgivning, der fastsætter nærmere regler for arbejdsmiljø, ligesom der er fastsat sektorreguleret lovgivning på eksempelvis området for fiskeri, fangst og jagt, byggeri, mineralaktiviteter samt for erhvervsmæssige aktiviteter på det grønlandske søterritorium. Der eksisterer endvidere lovgivning, der fastsætter nærmere regler for beskyttelse af den grønlandske natur.

Der er i gældende ret imidlertid ikke fastsat bestemmelser, der regulerer muligheden for at fastsætte nærmere regler om zoneinddeling for al erhvervsmæssig virksomhed eller generel færden og ophold inden for sådanne zoner.

### *2.2.2. Naalakkersuisuts overvejelser*

Forslaget tager sigte på at fremme muligheden for at fastsætte nærmere vilkår for erhvervsmæssig virksomhed, herunder krydstogtskibe og andre passagerskibe, af hensyn til sikkerhed, sundhed, miljø og bæredygtighed, samt på at begrænse færden og ophold inden for visse områder af hensyn til de færdenes sikkerhed, sundhed, områdernes øvrige anvendelsesmuligheder samt af hensyn til beskyttelsen af den grønlandske natur.

Bestemmelsen bør således dels regulere erhvervsmæssig virksomhed og dels generel færden.

Det er således Naalakkersuisuts vurdering, at der er behov for en mulighed for at fastsætte nærmere regler, der kan bevirke, at erhvervsmæssig virksomhed bidrager til Grønland, både nationalt og lokalt. Det vil f.eks. være hensigtsmæssigt, at der kan fastsættes vilkår, der indebærer, at der alene kan udøves erhvervsmæssig virksomhed inden for en konkret zone eller inden for bestemte tidsrum af hensyn til f.eks. den omkringliggende natur, dyrebestand eller anden erhvervsmæssig virksomhed såsom erhvervsfangere. Af tilsvarende grunde vil det være hensigtsmæssigt at regulere og herunder begrænse færden og ophold inden for nærmere bestemte områder.

Det er Naalakkersuisuts vurdering, at det vil være hensigtsmæssigt, at initiativet til at fastsætte sådanne nærmere vilkår i høj grad ligger hos kommunerne, da kommunerne normalt er bedst egnet til at vurdere, hvilke områder i kommunen der eksempelvis bør være underlagt særlige restriktioner.

Naalakkersuisut har bl.a. overvejet, at reglerne bør give nærmere mulighed for, at der kan indføres restriktioner for erhvervsmæssig virksomhed i specifikke områder, og hvor der kan ske en inddeling, f.eks. i en zone uden restriktioner, en zone med særlige krav og kriterier tilknyttet samt en zone med et forbud mod at udøve erhvervsvirksomhed. Eventuelle regler bør fastlægges i overensstemmelse med gældende kommunalplan- og landsplanlovgivning, ligesom det også bør ske i lyset af eventuel anden lovgivning, der regulerer færden og ophold i områder.

Naalakkersuisut har i den forbindelse også overvejet, at adgangen til færden og ophold inden for sådanne zoner eller i øvrigt nærmere bestemte områder bør kunne reguleres og herunder begrænses. Muligheden for at fastsætte nærmere regler herom for færden og ophold bør ikke være begrænset til alene at gælde inden for de zoner, for hvilke der fastsættes regler for udøvelse af turistvirksomhed eller erhvervsvirksomhed, da der kan ligge forskellige hensyn bag behovet for den begrænsede adgang.

Forslaget bør således indeholde regler, der giver mulighed for at fastsætte sådanne nærmere vilkår for erhvervsmæssig virksomhed og færden og ophold, som ikke allerede er omfattet af anden lovgivning.

*2.2.3. Den foreslåede ordning*

Det foreslås, at der indføres en bemyndigelsesbestemmelse, hvor Naalakkersuisut kan fastsætte nærmere regler om, at erhvervsmæssig virksomhed kun kan finde sted på nærmere bestemte områder, i nærmere fastlagte perioder eller under overholdelse af særlige vilkår.

Bemyndigelsen skal ligeledes give Naalakkersuisut adgang til at fastsætte nærmere regler om adgangen til færden og ophold inden for sådanne områder.

Bestemmelsen er således todelt og regulerer dels erhvervsmæssig virksomhed og dels generel færden.

Fastsættelsen af reglerne vil skulle ske i overensstemmelse med anden erhvervsrettet og miljørettet lovgivning, ligesom der vil skulle tages hensyn til, at der ikke sker eventuel ekspropriation af ejendom. Et forbud mod udøvelse af erhvervsvirksomhed eller færden og ophold forudsættes derfor som hovedregel ikke at omfatte bestående erhvervsmæssige aktiviteter, som fysisk er etableret i området. Hvis der undtagelsesvis fastsættes regler, der får virkning for bestående erhvervsmæssige aktiviteter, skal der samtidig også fastsættes regler om muligheden for meddelelse af dispensation, således at der ikke sker uforholdsmæssige indgreb i bestående erhvervsmæssige aktiviteter eller andre rettigheder.

Fastsættelse af reglerne om begrænsning i adgang til generelt at færdes og opholde sig i visse områder vil endvidere skulle ske i overensstemmelse med Grønlands internationale forpligtelser, herunder Den Europæiske Menneskerettighedskonvention (EMRK). Begrænsningen i færden og ophold i områderne bør ikke stå i misforhold til den herved forvoldte forstyrrelse af den pågældendes forhold samt hensynet til det, som begrænsningen i den mulige færden og ophold skal beskytte. Der bør således ved udfærdigelsen af reglerne foretages en proportionalitetsvurdering. Reglerne bør ligeledes indeholde mulighed for dispensationer samt en angivelse af tilfælde, hvor færden og ophold i de begrænsede områder af særlige grunde må anses for beføjet. En dispensationsadgang kan f.eks. bestå i, at en person efter en konkret vurdering kan få tilladelse til at færdes og opholde sig i området som følge af væsentlige hensyn til familieliv, økonomiske hensyn eller anden væsentlig ulempe.

Det er forudsætningen med bestemmelsen, at Naalakkersuisut har kompetencen til at fastsætte nærmere regler på området, men at det som udgangspunkt er kommunerne, der tager initiativet til at foreslå, f.eks. hvilke nærmere bestemte områder i en given kommune, der bør underlægges en særlig beskyttelse, og hvor der gælder særlige vilkår som betingelse for, at der kan ske erhvervsmæssig virksomhed i eller færden og ophold inden for området. En eventuel zoneinddeling vil skulle tage hensyn til eksisterende kommunalplan- og landsplanregulering og må ikke fastlægges i strid med disse. Det samme gælder for anden lovgivning, der regulerer zoneinddeling samt færden og ophold inden for et område.

Ved regler om, at erhvervsmæssig virksomhed kun kan finde sted på nærmere bestemte områder, og at færden og ophold kan begrænses, forstås en mulighed for at fastsætte en zoneinddeling. Det kan f.eks. være en opdeling i forskellige zoner, som indebærer forskellige vilkår for den erhvervsmæssige virksomhed eller for færden og ophold. Det kan f.eks. være en grøn zone uden restriktioner, en gul zone med særlige krav og kriterier tilknyttet samt en rød zone med et fuldstændigt forbud mod at udøve erhvervsvirksomhed og / eller færden og ophold.

Muligheden for at fastsætte nærmere regler om begrænsninger i adgangen til færden og ophold i nærmere bestemte områder gælder ikke alene i de zoner, hvor der måtte være fastsat begrænsninger for turistvirksomhed eller erhvervsmæssig virksomhed. Der behøver dermed ikke at være sammenhæng mellem de zoner, der gælder for udøvelse af erhvervsvirksomhed henholdsvis begrænsninger i generel færden og ophold. Det er således muligt at fastsætte en zone med begrænsninger for generel færden og ophold, men hvor der ikke er tilsvarende begrænsninger i eller regler for udøvelse af erhvervsvirksomhed. Eksempelvis kan der være et hensyn, der taler for begrænsninger i færden og ophold over indlandsisen, men som ikke fordrer tilsvarende begrænsninger for udøvelse af erhvervsvirksomhed.

Ved regler om at erhvervsmæssig virksomhed eller færden og ophold kun kan finde sted inden for nærmere bestemte perioder kan forstås, at der f.eks. kun kan ske erhvervsmæssig virksomhed uden for fiskeri- eller jagtperioder eller i konkrete perioder af hensyn til dyrebestanden eller naturen i øvrigt.

Ved regler om at erhvervsmæssig virksomhed eller færden og ophold kun kan ske under overholdelse af særlige vilkår, kan f.eks. forstås særlige krav til sikkerheden, forsikring, til anvendelse eller forbud mod anvendelse af særligt udstyr eller til antallet af fysiske personer, der befinder sig i området i forbindelse med den erhvervsmæssige virksomhed eller færden og ophold.

# **3. Økonomiske og administrative konsekvenser for det offentlige**

Det vurderes, at forslaget vil have en positiv økonomisk effekt for det offentlige. Dette forventes primært at ske igennem øget beskæftigelse og omsætning.

Forslaget indeholder en bestemmelse om, at ansøgere om licens til udøvelse af turistvirksomhed og turistaktører skal betale gebyr i forbindelse med sagsbehandling og anden myndighedsbehandling efter inatsisartutloven. Der forventes således ikke at være økonomiske konsekvenser for det offentlige forbundet med sagsbehandlingen og anden myndighedsbehandling. Forslaget vil dog medføre et vist forbrug af personalemæssige ressourcer samt administrative konsekvenser forbundet hermed. Det vil bl.a. gælde i forhold til behandling af ansøgninger, meddelelse af licenser samt tilsynsforpligtelser. Der vil desuden kunne være administrative konsekvenser forbundet med eventuelle regler, der måtte blive udstedt i medfør af bemyndigelsesbestemmelsen om zoneinddeling m.v. for erhvervsmæssig virksomhed og begrænsning af færden og ophold inden for disse zoner.

# **4. Økonomiske og administrative konsekvenser for erhvervslivet**

Forslaget er fremsat for at fremme udviklingen af turisme i Grønland, og det vurderes, at forslaget vil have langsigtede positive økonomiske konsekvenser for erhvervslivet i forhold til turismevirksomhed i Grønland. Dette bl.a. i form af en øget omsætning inden for turismeerhvervet i Grønland, herunder som følge af, at der fastsættes en række krav til sikkerheden for turistaktiviteter og sker offentliggørelse af, hvilke turistaktører der har en licens, hvorved der skabes en bedre ensretning blandt turistaktørerne over for de turister, der besøger Grønland. Samtidig forventes lovforslaget at føre til, at der sker lokal forankring af turismeerhvervet i højere grad, hvorved der med en vis usikkerhed sker en styrkelse af den lokale arbejdskraft.

Forslaget vurderes at have negative økonomiske konsekvenser for de erhvervsdrivende, der ansøger om licens til udøvelse af turismevirksomhed i Grønland samt modtager en sådan licens, idet de erhvervsdrivende skal betale gebyr i forbindelse med sagsbehandling og anden myndighedsbehandling efter inatsisartutloven, herunder i forbindelse med eventuel tilvejebringelse og meddelelse af efterspurgte oplysninger.

Derudover kan der forventes at være mulige negative økonomiske konsekvenser for de erhvervsdrivende, der i dag udbyder turistaktiviteter, men får et afslag på en ansøgning om licens til udøvelse af turismevirksomhed i Grønland. Det vil f.eks. kunne indebære, at en erhvervsdrivende er nødsaget til at sælge sin virksomhed eller på anden vis leve op til kravene i loven, herunder f.eks. de deri fastsatte krav om tilknytning til Grønland. Lovforslaget kan endvidere indebære, at der vil være internationale aktører på turismeområdet, der trækker sig ud af eller undlader at foretage investeringer i Grønland, da de ikke kan leve op til de fastsatte krav i loven. Det vil kunne indebære negative konsekvenser for turisterhvervet og udviklingen deraf, da der derved kan gå investeringer, arbejdskraft og ekspertise tabt. Disse negative konsekvenser er forsøgt nedbragt ved bl.a. at fastholde en overgangsperiode for eksisterende erhvervsdrivende på turismeområdet i Grønland.

Det er imidlertid vurderingen, at der som følge af forslagets bagatelgrænse, øvrige undtagelsesbestemmelser samt overgangsbestemmelse, at der ikke derved foreligger ekspropriation, jf. hertil bemærkningerne under afsnit 2.1.2. Hertil kommer adgangen til at give dispensation i visse tilfælde.

Endvidere medfører forslaget negative administrative konsekvenser for erhvervslivet, idet de erhvervsdrivende skal igennem en administrativ proces med at ansøge om licens samt eventuelt tilvejebringe og meddele oplysninger i forbindelse hermed. Den negative administrative konsekvens for erhvervslivet er forsøgt nedbragt gennem undtagelser for dele af turismeerhvervet, ligesom der er indsat en bagatelgrænse for, hvornår en erhvervsdrivende skal ansøge om en licens for at udøve turistvirksomhed.

Der vil desuden kunne være negative økonomiske og administrative konsekvenser for erhvervslivet forbundet med eventuelle regler, der måtte blive udstedt i medfør af bemyndigelsesbestemmelsen om zoneinddeling m.v. for erhvervsmæssig virksomhed. Dog vil reglerne også kunne medføre positive konsekvenser for dele af erhvervslivet, såsom hvalfangere, idet reglerne vil kunne tage højde for at varetage deres interesser i forbindelse med f.eks. zoneinddeling.

# **5. Konsekvenser for miljø, natur og folkesundhed**

Forslaget vurderes at medføre positive konsekvenser for miljø og natur. Forslaget indebærer således bl.a., at der indføres en ordning, hvor der kan tages højde for miljø og natur, idet turistaktørerne skal udøve turismevirksomhed inden for nogle nærmere fastlagte rammer, ligesom Naalakkersuisut f.eks. kan fastsætte, at en licens kun gælder for nærmere bestemte områder i Grønland. Forslaget indebærer endvidere, at der er mulighed for at fastsætte regler om bl.a. zoneinddeling for erhvervsmæssig virksomhed og adgangen til færden og ophold af hensyn til f.eks. miljø og natur.

Forslaget vurderes endvidere at medføre en positiv effekt på folkesundheden, da forslaget indeholder bestemmelser, der indebærer, at der kan fastsættes nærmere regler og vilkår om, at turistvirksomhed skal udøves inden for en række nærmere fastlagte rammer af hensyn til f.eks. sikkerhed, sundhed og miljø.

# **6. Konsekvenser for borgerne**

Forslaget vurderes at medføre positive konsekvenser for borgerne, da formålet med inatsisartutloven generelt er at fremme turisme på en måde, der har til hensigt at gavne det grønlandske samfund. Det må således forventes, at det vil have en positiv indvirkning for borgerne, at turistvirksomheden i Grønland underlægges nogle faste rammer, herunder bl.a. som følge, at der skal fastsættes sikkerhedsplaner ved udøvelse af turistvirksomhed.

Forslaget vurderes i øvrigt ikke at medføre negative konsekvenser for borgerne, herunder som følge af, forslaget indeholder en bagatelgrænse samt en række undtagelsesbestemmelser fra kravene om licens.

# **7. Andre væsentlige konsekvenser**

Forslaget vurderes ikke at have andre væsentlige konsekvenser.

# **8. Høring af myndigheder og organisationer m.v.**

Forslaget var i perioden fra x. Måned 2024 til x. Måned 2024 offentliggjort på Grønlands Selvstyres høringsportal, og fremsendt til følgende høringsparter:

Formandens Departement

Departementet for Boliger og Infrastruktur

Departementet for Finanser og Skatter

Departementet for Fiskeri og Fangst

Departementet for Sociale Anliggender, Familier, Arbejdsmarked og Indenrigsanliggender

Departementet for Uddannelse, Kultur, Idræt og Kirke

Departementet for Landbrug, Selvforsyning, Energi og Miljø

Departementet for Børn og Unge

Departementet for Sundhed

Departementet for Selvstændighed og Udenrigsanliggender

Avannaata Kommunia

Qeqqata Kommunia

Kommune Qeqertalik

Kommuneqarfik Sermersooq

Kommune Kujalleq

Grønlands Erhverv

Sulinermik Inuussutissarsiuteqartut Kattuffiat (SIK)

Akademikernes Sammenslutning i Grønland (ASG)

Lærernes Fagforening i Grønland (IMAK)

Nunatsinni Perorsaasut Kattuffiat (NPK)

Peqqinnissaq Pillugu Kattuffiit (PPK)

Kalaallit Nunaanni Aalisartut Piniartullu Kattuffiat (KNAPK)

Avannaata Erhverv

Qeqertalik Business Council

Arctic Circle Business

Sermersooq Business

Innovation South Greenland

Kommunernes planmyndigheder

Visit Greenland

Nalik Ventures

Air Greenland

Nuna Advokater

Arctic Law

Advokatfirmaet Malling & Hansen Damm

Advokatfirmaet Meinel

Advokat Gedion Jeremiassen

Inuit Law

Advokat Naja Joelsen

Advokat Aviâja Helms

Advokat Marie Louise Frederiksen

Grønlands Revision

Deloitte

EY

WWF Kalaallit Nunaanni

Oceans North Kalaallit Nunaaat

Pinngortitaleriffik

Association of Arctic Expedition Cruise Operators (AECO)

Arctic Umiaq Line

Kalallit Airports

Sikuki

Grønlandsbanken

Banknordik

De indkomne høringssvar og departementets stillingtagen til disse fremgår af høringsnotatet som fremgår af bilag 1.

**Bemærkninger til forslagets enkelte bestemmelser**

*Til § 1*

Til stk. 1.

Det foreslås, at inatsisartutloven finder anvendelse på turistvirksomhed.

Den foreslåede bestemmelse angiver inatsisartutlovens anvendelsesområde. Det angives, at inatsisartutloven finder anvendelse på turistvirksomhed. Begrebet turistvirksomhed defineres nærmere i forslagets § 2.

Ved turistvirksomhed forstås den definition, der fremgår af forslagets § 2, stk. 1.

Til stk. 2.

Det foreslås, at inatsisartutloven desuden finder anvendelse på færden og ophold i udvalgte områder samt erhvervsmæssig virksomhed inden for disse.

Den foreslåede bestemmelse angiver inatsisartutlovens anvendelsesområde. Det angives, at loven findes anvendelse for alle personer for så vidt angår færden og ophold i visse nærmere bestemte områder.

Bestemmelsen skal læses i sammenhæng med forslagets § 15, hvorefter Naalakkersuisut bl.a. bemyndiges til at kunne fastsætte nærmere regler om begrænsningen i adgangen til visse områder.

Ved erhvervsmæssig virksomhed forstås de tilfælde, hvor en erhvervsdrivende udøver en virksomhed, hvis formål er at opnå fortjeneste. Fritids- og hobbyaktiviteter, som ikke har til formål at genere en indkomst, er derimod ikke omfattet af erhvervsmæssig virksomhed.

Til stk. 3.

Det foreslås, at inatsisartutloven ikke finder anvendelse på aktiviteter omfattet af koncessioner i medfør af inatsisartutlov om koncession til turistvirksomhed i udvalgte områder.

Det foreslås således, at inatsisartutloven ikke skal påvirke anvendelsesområdet for inatsisartutlov om koncession til turistvirksomhed i udvalgte områder samt de koncessioner, der er meddelt i medfør heraf.

Til stk. 4.

Det foreslås, at Naalakkersuisut kan fastsætte nærmere regler om specifikke brancher, der skal undtages fra kravet om licens efter inatsisartutloven. Det vil være relevant i tilfælde, hvor Naalakkersuisut vurderer, at det vil være forbundet med uforholdsmæssige administrative byrder for branchen at opfylde kravet om licens efter inatsisartutloven, herunder f.eks. hvis turistvirksomheden er af begrænset karakter og ikke indebærer risici for menneskers sikkerhed og sundhed eller naturen.

*Til § 2*

Til stk. 1.

Bestemmelsen definerer, hvordan en turistvirksomhed skal forstås i denne inatsisartutlov. Efter forslaget forstås ved en turistvirksomhed den samlede økonomiske aktivitet og drift hos turistaktøren, der har til formål at tilbyde tjenesteydelser i form af oplevelser i Grønland fortrinsvist til turister med et kommercielt formål, og som udbydes som dagsture uden overnatning, og ture af flere dages varighed.

Forslaget indebærer, at den tilbudte tjenesteydelse skal være kendetegnet som en eller flere oplevelser. Herved forstås aktiviteter, der indebærer et element af en begivenhed, som en person er vidne til eller en del af, og som har et kulturelt element i sig.

Forslaget indebærer endvidere alene oplever, der foregår i Grønland. Turistvirksomhed i Grønland, der vedrører tjenesteydelser til turister, der forbruges uden for Grønland, er derfor ikke omfattet af autorisationsbetingelsen.

Forslaget indebærer endvidere, at den udøvede virksomhed fortrinsvist skal være rettet mod turister.

Derudover indebærer forslaget, at der konkret skal være tale om dagsture uden overnatning, eller ture af flere dages varighed.

Ovenstående indebærer, at bl.a. restauranter, hoteller, dagligvarebutikker, sightseeingbutikker, museer og fitnesscentre som udgangspunkt ikke vil være omfattet af forslaget, da det må forudsættes, at den økonomiske aktivitet og drift, som disse typer af foretagender udøver, ikke opfylder alle betingelser i bestemmelsen, idet de sammenfattende ikke udgør oplevelser, hovedsageligt retter sig mod lokale og ikke udgør en dagsture eller ture af flere dages varighed.

Derimod vil udbydere af sightseeing-udflugter, eksempelvis udbydere af sightseeing med opsøgning af isbjørne og andre vilde dyr, som udgangspunkt være omfattet af forslaget, idet det må forudsættes, at den økonomiske aktivitet og drift fortrinsvist er rettet mod turister. Det betyder også, at f.eks. hoteller vil være omfattet af inatsisartutloven i det omfang, hotellet selv udbyder sightseeing-udflugter. Det gælder i givet fald alene for den aktivitet og drift, som relaterer sig til sightseeing-udflugterne og ikke hotellets drift i øvrigt. En overnatning i en iglo, som er et udtryk for en oplevelse af kulturel karakter, der udbydes fortrinsvist til turister, vil være omfattet.

Formidlingsvirksomhed af turistaktørers udbud af tjenesteydelser til turister er ikke omfattet af lovens anvendelsesområde.

Til stk. 2.

Bestemmelsen definerer en turistaktør i denne inatsisartutlov. Efter forslaget forstås en turistaktør som en fysisk eller juridisk person, som har fået udstedt en licens efter denne inatsisartutlovs § 3, stk. 1.

Turistaktøren er således selve den fysiske eller juridiske person, der udøver turistvirksomhed efter stk. 1. Den fysiske eller juridiske person bliver i denne inatsisartutlov først defineret som en turistaktør, når en licens er meddelt vedkommende. Forud herfor kendetegnes vedkommende som en ansøger om licens til udøvelse af turistvirksomhed.

Til stk. 3.

Bestemmelsen definerer en turist i denne inatsisartutlov. Efter forslaget forstås en turist som en person, som erhverver ydelser i forbindelse med rejser til et sted uden for personens normale opholdssted eller bopæl, og hvor hele eller dele af rejsen sker med fornøjelse, rekreation eller ferie for øje.

Det indebærer for det første, at personen skal befinde sig uden for sit normale opholdssted eller bopæl.

Der er valgt en turist-definition, der ikke knytter sig til nationalitet eller bosted. Ud fra definitionen kan man således godt være turist i sit eget nærområde i det omfang man indgår en aftale om at få leveret en turistydelse mod at betale et vederlag til udbyderen.

Det indebærer for det andet, at hele eller dele af rejsen sker med fornøjelse, rekreation eller ferie for øje. Det betyder, at en person f.eks. kan rejse til Grønland i forretningsøjemed, men hvor enkelte dage af dette ophold består af fornøjelse, rekreation eller ferie. Personen vil i dette tilfælde ikke være en turist i inatsisartutlovens forstand i de dage, hvor formålet med personens ophold sker i forretningsøjemed. Derimod vil personen kunne være at betragte som en turist de øvrige dage af opholdet, hvor formålet i stedet er af hensyn til fornøjelse, rekreation eller ferie, herunder f.eks. for at opleve Grønlands natur og dyreliv i privat øjemed og for fornøjelses skyld.

Det indebærer for det tredje, at personen erhverver sig en ydelse i forbindelse med den del af opholdet, der sker med fornøjelse, rekreation eller ferie for øje. Det kan f.eks. være en sightseeingtur.

*Til § 3*

Til stk. 1.

Det foreslås, at Naalakkersuisut træffer afgørelse om udstedelse af en licens til en fysisk eller juridisk person, der søger om tilladelse til at drive turistvirksomhed.

Bestemmelsen indebærer, at det er Naalakkersuisut, der beføjelsen til at vurdere, hvilke fysiske og juridiske personer der er berettiget til at få udstedt en licens til at udøve turistvirksomhed. Bestemmelsen indebærer endvidere, at det er Naalakkersuisut, der fastlægger de nærmere vilkår i den udstedte licens.

Til stk. 2.

Det foreslås, at det er en betingelse for at udøve turistvirksomhed, at udøveren har ansøgt om og har fået udstedt en licens af Naalakkersuisut. Det foreslås desuden, at licensen udstedes som udgangspunkt for en tidsubegrænset periode.

Bestemmelsen indebærer, at det ikke er tilladt at udøve turistvirksomhed i Grønland uden en gyldig udstedt licens. Den, der får meddelt licens vil efterfølgende lovligt kunne udøve turistvirksomhed. Bestemmelsen indeholder således et krav om licens som en forudsætning for at kunne udøve turistvirksomhed lovligt i Grønland.

Til stk. 3.

Det foreslås, at en ansøger om licens til udøvelse af turistvirksomhed skal opfylde de krav, der følger af denne inatsisartutlovs §§ 8-11.

Det drejer sig om krav til rettighedshavere efter §§ 8-9, til sikkerhedsplaner efter § 10, og til forsikringsdækning og anden sikkerhedsstillelse efter § 11.

Ovennævnte krav skal opfyldes i hele licenssperioden.

Hvis kravene ikke overholdes, kan turistaktøren risikere at blive idømt en bøde efter inatsisartutlovens § 16. Turistaktøren kan endvidere risikere at få meddelt et påbud og ved manglende efterlevelse heraf risikere at få frataget sin licens i henhold til inatsisartutlovens § 14, stk. 3.

Til stk. 4.

Det foreslås, at en licens kan overdrages med forudgående skriftlig tilladelse fra Naalakkersuisut.

Det er således alene muligt for en turistaktør at overdrage en licens til andre, hvis Naalakkersuisut giver tilladelse. Ejerskifte i en juridisk person, der udøver turistvirksomhed, kræver ikke tilladelse, og der kræves i den forbindelse ikke tilladelse fra Naalakkersuisut.

Licenssindehaveren skal til enhver tid efterleve bestemmelserne i dette forslag samt licenssvilkår. Det betyder f.eks., at kravene i denne inatsisartutlovs §§ 8-9 om bl.a. tilknytning og skattepligt til Grønland skal efterleves.

Til stk. 5.

Det foreslås, at Naalakkersuisut af navnlig forbrugerinformatoriske årsager får beføjelse til at offentliggøre, hvilke aktører der har gyldig licens. Det kan f.eks. være på en hjemmeside, hvortil offentligheden har adgang. Hvis Naalakkersuisut gør brug af denne bemyndigelse, skal offentliggørelsen indeholde en oversigt over samtlige aktører, der har fået udstedt en licens, således at der undgås forskelsbehandling.

Til stk. 6.

Det foreslås, at fysiske eller juridiske personer, der udfører personbefordring til eller fra, samt i Grønland, uden at der i forbindelse hermed udføres turistvirksomhed, er undtaget fra kravet om licens. . Det drejer sig om alt transport med turister, hvor det direkte formål ikke er at udbyde en turistaktivitet. Det drejer sig bl.a. om krydstogtsskibe og andre skibe, der sejler personer til eller fra Grønland. Det gælder endvidere bl.a. kørsel i Grønland mellem en lufthavn og et hotel. Fysiske eller juridiske personer, der anvender befordringsmidler til en sådan fragt, skal således ikke ansøge om tilladelse hertil. De fysiske eller juridiske personer vil fortsat skulle ansøge om licens til udøvelse af turistvirksomhed, hvis der i øvrigt ønskes udøvet en sådan virksomhed, som er omfattet af indeværende inatsisartutlov. Det gælder f.eks. hvis den fysiske eller juridiske person udbyder andre aktiviteter omfattet af inatsisartutloven, hvor befordringsmidlet anvendes til en sådan aktivitet, som ikke sker som et led i fragten. Det vil f.eks. kunne være brugen af en jeep som direkte led i en sightseeingtur. Undtagelsen gælder således alene for den aktivitet, der indebærer personbefordringen, og hvor dette er hovedformålet.

Til stk. 7.

Det foreslås, at kaffemik, trommedans, maskedansk og anden tilsvarende kunstnerisk aktivitet undtages fra kravet om licens. Ved anden kunstnerisk aktivitet af kulturel karakter forstås en aktivitet, der i lighed med kaffemik, trommedans og maskedans har til formål at fremvise traditionel grønlandsk kultur igennem kunstneriske værktøjer i form af dans, musik, billeder eller andet visuelt format.

Til stk. 8.

Det foreslås, at fysiske og juridiske personer, der har en indkomst fra turistvirksomhed på under 50.000 kr. årligt, er undtaget fra kravet om licens. Formålet med bestemmelsen er at undtage mindre aktører, der udøver turistvirksomhed omfattet af inatsisartutloven, således at disse ikke pålægges unødige administrative byrder. Hensigten er blandt andet også at undtage personer, der hovedsageligt beskæftiger sig med turistvirksomhed som en mindre deltidsbeskæftigelse eller som en hobby.

*Til § 4*

Naalakkersuisut kan efter forslaget i særlige tilfælde dispensere fra kravene i denne inatsisartutlovs §§ 8-11, bestemmelser fastsat i medfør af denne inatsisartutlov og licenssvilkår. En turistaktør, der har modtaget en licens, vil også kunne ansøge om dispensation på et senere tidspunkt, hvis turistaktørens forhold senere måtte ændre sig, således at kravene for at besidde en licens ikke længere er opfyldt.

Naalakkersuisut kan i særlige tilfælde f.eks. dispensere fra kravet om en sikkerhedsplan. Det kan ske på baggrund af en konkret vurdering foretaget af Naalakkersuisut af risikoen forbundet med den pågældende turistvirksomhed samt af den eller de turistaktiviteter, som ønskes udbudt af turistaktøren. Det kan endvidere f.eks. ske, hvis der foreligger et særligt hensyn til turistaktøren, herunder henset til et lavt antal af medarbejdere ansat ved turistaktøren, ophold i udlandet på grund af uddannelse eller sygdom, eller hvis det vurderes, at aktøren vil lide uforholdsmæssig stor administrativ eller økonomisk last ved at skulle ansøge om en licens eller ved at skulle overholde kravene til en licens. De nævnte eksempler er ikke udtømmende.

Bestemmelsen skal anses som en mulighed for efter en konkret vurdering at undtage særlige tilfælde fra lovens krav om licens, som ikke allerede er omfattet af lovens øvrige undtagelsesbestemmelser, og hvor det må anses for at være uhensigtsmæssigt, at det pågældende tilfælde ikke har været omfattet af disse undtagelsesbestemmelser. Såfremt anvendelsen af inatsisartutlovens §§ 8-11 fører til, at der vil være tale om et ekspropriativt indgreb, vil der skulle gives dispensation fra de pågældende betingelser.

*Til § 5*

Til stk. 1.

Det foreslås, at ansøgere om licens til udøvelse af turistvirksomhed såvel som turistaktører skal meddele alle oplysninger, som er nødvendige til myndighedsbehandling af aktiviteter omfattet af inatsisartutloven og licenser samt ved tilsyn heraf.

Det indebærer for det første, at ansøgere om licens til udøvelse af turistvirksomhed skal fremsende oplysninger til brug for behandlingen af ansøgningen. Manglende indlevering kan medføre processuel skadevirkning.

Det indebærer for det andet, at turistaktører efter meddelt licens skal fremsende oplysninger, som i øvrigt er nødvendige for den myndighedsbehandling samt det tilsyn, som Naalakkersuisut måtte skulle foretage i relation til licensen.

Det vil bl.a. konkret dreje sig om oplysninger, der dokumenterer, at et selskab har hjemsted i Grønland efter lovens § 9, nr. 1, og at der foreligger de nødvendige sikkerhedsplaner efter lovens § 10.

Til stk. 2.

Den foreslåede bestemmelse giver Naalakkersuisut adgang til at dele oplysningerne med offentlige myndigheder og selvstyreejede selskaber med henblik på statistikformål. Der kan alene deles oplysninger, som i medfør af stk. 1, er nødvendige til myndighedsbehandling af aktiviteter omfattet af inatsisartutloven og licenser samt ved tilsyn heraf. Oplysningerne må alene anvendes til statistikformål af den offentlige myndighed eller det selvstyrejede selskab, som oplysningerne deles med.

Til stk. 3.

Den foreslåede bestemmelse giver Naalakkersuisut adgang til at dele oplysningerne med offentlige myndigheder og selvstyreejede selskaber, såfremt Naalakkersuisut har gjort brug af delegationsbeføjelsen i lovforslagets § 7, stk. 1.

Der kan alene deles oplysninger til den offentlige myndighed eller det selvstyreejede selskab, som har fået overdraget Naalakkersuisuts forpligtelser og beføjelser i medfør af § 7, stk. 1.

Der kan desuden alene deles oplysninger, som i medfør af stk. 1, er nødvendige til myndighedsbehandling af aktiviteter omfattet af inatsisartutloven og licenser samt ved tilsyn heraf.

De delte oplysninger må ikke anvendes til anden brug end den, der er nødvendig til brug for varetagelse af licensordningen efter inatsisartutloven.

*Til § 6*

Det foreslås, at Naalakkersuisut kan fastsætte nærmere regler om kravene til og procedurerne for tildeling af licens til at udøve turistvirksomhed i Grønland, herunder krav om rapporteringspligt for turistaktører og om meddelelse af oplysninger i øvrigt.

Bestemmelsen giver for det første Naalakkersuisut hjemmel til at fastsætte nærmere regler om, hvilke krav der skal være opfyldt for at få udstedt en licens til at udøve turistvirksomhed i Grønland. Naalakkersuisut kan f.eks. fastsætte regler om, at licens til en konkret turistvirksomhed kræver særligt udstyr, et minimum af antal ansatte ved turistaktøren, eller særlige regler om turistaktiviteter, der er forbundet med opsøgning af vilde dyr, herunder isbjørne og hvaler. Der vil f.eks. kunne kræves iagttaget særlige foranstaltninger, der sikrer, at opsøgningen af vilde dyr sker på en sådan måde, at der dels tages hensyn til de vilde dyrs sikkerhed og sundhed, og dels at der tages hensyn til de naturområder, de vilde dyr begår sig i og har som naturlige levesteder. Det kan f.eks. konkret være vilkår om antallet af deltagere på en udflugt eller krav om, at der holdes en vis afstand fra de vilde dyr.

Bestemmelsen giver for det andet Naalakkersuisut hjemmel til at fastsætte nærmere regler om proceduren for ansøgningen om licens. Naalakkersuisut kan f.eks. fastsætte regler om konkrete procedurekrav for ansøgningen.

Bestemmelsen giver for det tredje Naalakkersuisut hjemmel til at fastsætte nærmere regler om krav om rapporteringspligt for turistaktørerne og om meddelelser fra turistaktørerne i forbindelse hermed. Naalakkersuisut kan f.eks. fastsætte regler om, at turistaktørerne regelmæssigt skal afgive en rapportering om de turistaktiviteter, der har været udbudt i en nærmere angiven periode, samt oplysninger om disse aktiviteter.

*Til § 7*

Til stk. 1.

Naalakkersuisut kan ifølge den foreslåede bestemmelse overdrage forpligtelserne i forbindelse med og beføjelserne til udstedelse af licens efter § 3, tilsyn efter § 13, meddelelse af påbud efter § 14, stk. 1-2, samt tilbagekaldelse af licens og bekendtgørelse af tilbagekaldelsen efter § 14, stk. 3-4, efter denne inatsisartutlov til en offentlig myndighed eller et selvstyreejet selskab. Dette organ vil i relation til de forpligtelser og beføjelser, organet skal varetage, være omfattet af forpligtelserne i landstingslov om sagsbehandling i den offentlige forvaltning samt af almindelige forvaltningsretlige principper. Det vil f.eks. kunne være en anden myndighed eller en selvstyreejet virksomhed.

Til stk. 2.

Den offentlige myndighed eller det selvstyrejede selskab, der overtager forpligtelser og beføjelser i medfør af stk. 1, vil i denne henseende skulle overholde de forpligtelser, der fremgår af landstingslov om sagsbehandling i den offentlige forvaltning, samt almindelige forvaltningsretlige principper. Derudover vil den offentlige myndighed eller det selvstyrejede selskab skulle behandle modtagne oplysninger i overensstemmelse med regler om tavshedspligt, der gælder for den offentlige forvaltning, og lov om behandling om personoplysninger.

Til stk. 3.

Den foreslåede bestemmelse giver adgang for Naalakkersuisut til at fastsætte regler om tilsyn samt om klageadgang, såfremt forpligtelserne og beføjelserne overdrages til en offentlig myndighed eller et selvstyreejet selskab. Det indebærer, at det bl.a. kan besluttes, at dette andet organs afgørelser efter denne inatsisartutlov vil kunne påklages til Naalakkersuisut i 2. instans.

*Til § 8*

Den foreslåede bestemmelse angiver, at det er muligt at meddele licens til en fysisk person, hvis vedkommende overholder en række fastsatte krav. Samtlige af kravene skal være overholdt i hele licensperioden.

Der gælder for det første et krav om, at personen har folkeregisteradresse i Grønland.

Der gælder for det andet et krav om, at personen er fuldt skattepligtig til Grønland.

Der gælder for det tredje et krav om, at personen har fuld rådighed over sin formue og ikke er i betalingsstandsning eller under konkurs.

Naalakkersuisut kan anmode ansøger om dokumentation for oplysningerne. Manglende fremsendelse af oplysninger kan medføre processuel skadevirkning.

Kravene kan kontrolleres via folkeregistret og skattemyndighederne.

*Til § 9*

Den foreslåede bestemmelse angiver, at det er muligt at meddele licens til et selskab, hvis selskabet overholder en række fastsatte krav. Samtlige af kravene skal være overholdt i hele licensperioden.

Det gælder for det første et krav om, at selskabet er oprettet som et kapitalselskab eller et personselskab med hjemsted i Grønland.

Der gælder for det andet et krav for aktie- og anpartsselskaber og andre kapitalselskaber, at mere end halvdelen af selskabets kapital skal ejes direkte eller indirekte af enkeltpersoner, som har folkeregisteradresse i Grønland og er fuldt skattepligtig til Grønland. Enkeltpersonerne må ikke være under konkurs, insolvens- eller likvidationsbehandling.

Hvis der i stedet er tale om et personselskab gælder for det tredje, at mere end halvdelen af deltagerne i personselskabet skal være personer eller ejet af personer, der har folkeregisteradresse i Grønland og er fuldt skattepligtige til Grønland. Deltagerne må ikke være under konkurs, insolvens- eller likvidationsbehandling. Derudover skal mindst halvdelen af personselskabet direkte eller indirekte være ejet af personer, der har folkeregisteradresse i Grønland og er fuldt skattepligtig til Grønland. Enkeltpersonerne må ikke være under konkurs, insolvens- eller likvidationsbehandling.

Der gælder for det fjerde et krav om, at et aktie- eller anpartsselskab eller et andet kapitalselskab har fuld rådighed over sin formue. Selskabet må ikke være under konkurs, insolvens- eller likvidationsbehandling.

Der gælder for det femte et krav om, at ejere af et aktie- eller anpartsselskab eller et andet kapitalselskab, der direkte eller indirekte ejer mere end halvdelen af stemmerettighederne i selskabet, skal have folkeregisteradresse i Grønland og være fuldt skattepligtige i Grønland.

Naalakkersuisut kan anmode ansøger om dokumentation for oplysningerne. Manglende fremsendelse af oplysninger kan medføre processuel skadevirkning.

*Til § 10*

Til stk. 1.

Det foreslås i stk. 1, at det skal være en forudsætning for meddelelse af licens, at ansøgeren har udfyldt en skriftlig sikkerhedsplan, der indeholder rammer for, hvilke foranstaltninger der skal foretages i forbindelse med de konkrete aktiviteter, der ansøges om licens til at udbyde. Der skal foreligge sikkerhedsplaner for hver enkelt aktivitet, der ønskes udbudt. Kravet opfyldes i praksis ved, at ansøgeren udfylder en skabelon, der udstedes af Naalakkersuisut i forbindelse med ansøgningsprocessen.

Det indebærer f.eks., at der i forbindelse med ansøgning om licens om at udbyde sightseeing med opsøgning af isbjørne skal foreligge en sikkerhedsplan herfor bl.a. i lyset af den pågældende aktivitets konkrete vurderede risici.

Der skal ligeledes foreligge en sikkerhedsplan for de aktiviteter, som turistaktøren påtænker at udbyde gennem en tredjepart.

Til stk. 2.

Sikkerhedsplanen skal til enhver tid efter meddelt licens være tilgængelig skriftligt på grønlandsk og engelsk. Dette kan f.eks. ske på turistaktørens hjemmeside.

Til stk. 3.

En sikkerhedsplan skal være sammensat af en risikovurdering og beredskabsplan, jf. nærmere herom i bemærkningerne nedenfor til stk. 4-6.

Enhver, der tilbyder organiserede aktiviteter inden for grønlandsk territorium, er ansvarlig for at opdatere sikkerhedsplanen, hvis det er nødvendigt. Det er op til turistaktøren at vurdere, hvornår der foreligger et konkret behov for at opdatere sikkerhedsplanen, men Naalakkersuisut fører tilsyn hermed og kan træffe afgørelser herom efter forslagets § 14, stk. 1. Dette kan f.eks. være relevant, hvis aktiviteten skifter karakter på en sådan måde, at der indgår nye delelementer med en ny farerisiko deri, eller hvor konkrete hændelser ved en given aktivitet giver anledning til, at der bør indarbejdes nye foranstaltninger forbundet med aktiviteten.

Til stk. 4.

I sikkerhedsplanen skal indgå en risikovurdering, der skal være målrettet mod deltagerne og omfatte en vurdering af de potentielle risici forbundet med en bestemt aktivitet. Det indebærer, at der f.eks. ved ønske om at udbyde sightseeing med opsøgning af isbjørne skal foretages en konkret vurdering af de risici, der er forbundet hermed.

Risikovurderingen skal tilgå deltagerne i en turistaktivitet forud for den pågældende aktivitet og være skrevet i et tydeligt og let forståeligt sprog. Risikovurderingen skal være egnet til at bibringe deltagerne en tydelig og fyldestgørende information om de vigtigste risikofaktorer ved den pågældende aktivitet.

Ved tilrettelæggelse af en aktivitet skal risikovurderingen lægges til grund for udvælgelse af medarbejdere, herunder rejseledere, for tidspunktet for turen, for vurdering af ydre forhold, for valg af udstyr m.v. Det indebærer f.eks., at det udstyr, der eventuelt måtte være behov for at medtage i forbindelse med en aktivitet, skal være egnet til den pågældende aktivitet.

Til stk. 5.

I sikkerhedsplanen skal indgå en beredskabsplan, som skal være baseret på risikovurderingen af den konkrete aktivitet, og som skal indeholde en beskrivelse af foranstaltninger, der skal træffes i tilfælde af overhængende fare eller ulykke. Beredskabsplanen skal indeholde oplysninger om krav til viden, erfaring og færdigheder hos de ansatte, der er involveret i aktiviteten, og hvordan man reagerer på fare, herunder med hensyn til kommunikation. Der skal deri være konkrete angivelser, som sikrer, at de ansatte ved, hvordan de skal handle i nødstilfælde.

Til stk. 6.

Den foreslåede bestemmelse indebærer, at stk. 1-5, ikke gælder i de tilfælde, hvor der eksisterer anden lovgivning eller fast praksis, der regulerer krav til sikkerheden forbundet med udførelsen af den pågældende aktivitet, og som ansøgeren er forpligtet til at overholde.

Det vil f.eks. være relevant i relation til bekendtgørelse nr. 1697 af 11. december 2015 for Grønland om skibes sikre sejlads m.v.

Til stk. 7.

Den foreslåede bestemmelse indebærer, at en ansøger om licens kan undtages fra kravet om en sikkerhedsplan, jf. stk. 1-5, ved forudgående/samtidig anmodning om dispensation, hvis Naalakkersuisut vurderer, at der ikke er nogen sikkerhedsrisiko forbundet med den aktivitet, ansøgeren ønsker at udbyde.

*Til § 11*

Til stk. 1.

Den foreslåede bestemmelse angiver, at turistaktørers turistvirksomhed omfattet af denne inatsisartutlov skal være dækket af en ansvarsforsikring eller anden sikkerhedsstillelse.

Forslaget indebærer, at det er et krav, at en turistaktørs erstatningsansvar skal være omfattet af en forsikring eller anden form for sikkerhedsstillelse. Forsikringen eller den anden form for sikkerhedsstillelse skal dække over samtlige aktiviteter, som turistaktøren udbyder i forbindelse med turistvirksomheden.

En anden form for sikkerhedsstillelse kan for eksempel ske i form af en deponeringskonto

med et pengebeløb, en bankgaranti eller en deponeringskonto med danske statsobligationer.

Forsikringen eller sikkerhedsstillelsens udformning må foretages under hensyn til den

konkrete turistaktør og omfanget og karakteren og turistaktørens virksomhed, herunder

risikoen for erstatningsansvar der kan opstå som følge af de turistaktiviteter, som turistaktøren påtænker at udbyde.

Til stk. 2.

Den foreslåede bestemmelse indebærer, at det ikke er et krav at være dækket af en erhvervsforsikring eller anden sikkerhedsstillelse efter stk. 1, hvor dette ikke er muligt i praksis. Det vil være i tilfælde, hvor forsikringsudbydere ikke tilbyder en forsikring, der dækker den eller de turistaktiviteter, som en turistaktør påtænkes at udbyde. Det vil f.eks. kunne forestilles at være tilfælde med hundeslædekørsel, hvor der ikke nødvendigvis eksisterer en erhvervsforsikring blandt forsikringsudbyderne.

Endvidere gælder stk. 1, ikke, hvis det ikke er muligt på anden vis at være omfattet af en anden form for sikkerhedsstillelse.

Ansøgere om licens til at udøve turistvirksomhed skal fremsende dokumention til Naalakkersuisut, der dokumenterer, at det ikke har været muligt at blive dækket af en erhvervsforsikring eller anden sikkerhedsstillelse for den pågældende turistaktivitet, hvis Naalakkersuisut anmoder herom, jf. forslagets § 5, stk. 1. Dette indebærer, at Naalakkersuisut alene behøves at anmode om dokumentation, i tilfælde hvor Naalakkersuisut måtte være i tvivl, om der for den pågældende turistaktivitet eksisterer en erhvervsforsikring, og hvor det er nødvendigt for at kunne behandle ansøgningen om licens.

Til stk. 3.

Naalakkersuisut kan fastsætte nærmere regler om særlige forsikringskrav og sikkerhedsstillelse. Det kan f.eks. være i relation til turistaktiviteter forbundet med en særlig risiko for tilskadekomst, og hvor der f.eks. kan stilles krav om forsikringsdækning af udgifter forbundet med evakuering af turister samt andet beredskabsarbejde.

*Til § 12*

Til stk. 1.

Den foreslåede bestemmelse vedrører opkrævning af betaling af udgifter i forbindelse med Naalakkersuisut og Naalakkersuisuts myndighedsbehandling fra ansøgere om licens til udøvelse af turistvirksomhed og turistaktører, udøvere af erhvervsmæssig virksomhed samt andre subjekter omfattet af dette forslag samt behandling af anmodninger om aktindsigt efter sagsbehandlingsloven. Bestemmelsen omfatter også udgifter forbundet med myndighedsbehandling i medfør af regler udstedt i medfør af inatsisartutloven.

Bestemmelsen omfatter udover ansøgere om licens til udøvelse af turistvirksomhed og turistaktører (der har fået udstedt en licens) ligeledes udøvere af erhvervsmæssig virksomhed og andre subjekter. Udøvere af erhvervsmæssig virksomhed og andre subjekter vil f.eks. kunne være fysiske eller juridiske personer omfattet af reglerne udstedt i medfør af dette forslags § 15 , og som ikke udgør hverken en ansøger eller en turistaktør i inatsisartutlovens forstand.

Bestemmelsen omfatter f.eks. udgifter til sagsbehandling, tilsyn, anden myndighedsbehandling, tjenesterejser, eksterne rådgivere og konsulenter m.v. Omfattet er endvidere behandling af aktindsigtsanmodninger efter sagsbehandlingsloven, da en sådan sagsbehandling har en nær sammenhæng med myndighedsbehandlingen omfattet af dette forslag.

Enhver udgift kan opkræves som gebyr, i det omfang betalingen modsvarer den ydelse, der leveres af Naalakkersuisut. Der kan ikke med hjemmel i denne bestemmelse opkræves gebyrer, udover hvad Naalakkersuisut har afholdt eller forventes at anvende til sags- og myndighedsbehandling af den pågældende sag.

Ved gebyr forstås et fast beløb, der er udregnet på baggrund af myndighedens skønnede udgifter til myndighedsbehandling.

Betalingen for myndighedsbehandlingen kan ske på baggrund af en timesats for det aktuelle tidsforbrug ved udøvelse af sags- og anden myndighedsbehandling, herunder f.eks. gennemførelse af tilsyn og meddelelse af licens.

Til stk. 2.

Den foreslåede bestemmelse forpligter Naalakkersuisut til at fastsætte nærmere regler om beregningsgrundlag, om måden, hvorpå udgifter opkræves, om orientering til de betalingspligtige, om frister for betaling af udgifter, om renter ved manglende rettidig betaling samt om gebyrsatser.

*Til § 13*

Til stk. 1.

Det foreslås, at Naalakkersuisut fører tilsyn med turistaktørers overholdelse af inatsisartutloven og regler fastsat i medfør af denne inatsisartutlov.

Den foreslåede bestemmelse angiver således, at Naalakkersuisut er tilsynsførende myndighed. Naalakkersuisut fører tilsyn med turistaktørers overholdelse af bestemmelserne i inatsisartutloven. Naalakkersuisut fører endvidere tilsyn med andre aktiviteter og forhold omfattet af denne inatsisartutlov. Sidstnævnte medfører, at muligheden for Naalakkersuisuts tilsyn er omfattende og vedrører alt, hvad der er omfattet af inatsisartutloven.

Bestemmelsen skal ses i sammenhæng med forslagets § 14, stk. 1 og 2, hvorefter Naalakkersuisut bl.a. kan meddele påbud til turistaktører i forbindelse med tilsynsopgaven.

*Til § 14*

Til stk. 1.

Den foreslåede bestemmelse angiver reglerne om påbud. Manglende overholdelse af inatsisartutloven, regler fastsat i medfør af denne inatsisartutlov eller fastsatte licenssvilkår kan medføre en meddelelse af et påbud om at overholde bestemmelserne eller vilkårene. Påbuddet kan meddeles turistaktører.

Den turistaktør, der får meddelt et påbud, har pligt til inden for den af Naalakkersuisut angivne frist at rette op på de forhold, der fører til, at inatsisartutloven, regler fastsat i medfør af denne inatsisartutlov eller licenssvilkår ikke overholdes.

Bestemmelsen skal ses i sammenhæng med forslagets § 16, stk. 1, nr. 4, hvorefter der kan idømmes bøde, hvis et påbud om overholdelse af inatsisartutloven, regler fastsat i medfør af denne inatsisartutlov eller licenssvilkår ikke efterleves.

Til stk. 2.

Efter den foreslåede bestemmelse skal turistaktører efter påbud fra Naalakkersuisut meddele de oplysninger, der skønnes nødvendige, for at Naalakkersuisut kan foretage korrekt myndighedsbehandling, herunder føre tilsyn med aktiviteter i medfør af forslaget. Naalakkersuisut kan bestemme, hvilket format oplysningerne skal afleveres i. Den turistaktør, der får meddelt et påbud, har pligt til inden for den af Naalakkersuisut angivne frist at tilvejebringe og udlevere de oplysninger, som Naalakkersuisut efterspørger.

Bestemmelsen skal ses i sammenhæng med forslagets § 16, stk. 1, nr. 4, hvorefter der kan idømmes bøde, hvis et påbud om meddelelse af oplysninger ikke efterleves.

Til stk. 3.

Den foreslåede bestemmelse giver Naalakkersuisut adgang til at kunne træffe afgørelse om tilbagekaldelse af en licens om turistvirksomhed, hvis turistaktøren ikke efterkommer et påbud, som Naalakkersuisut har meddelt turistaktøren. Afgørelsen om tilbagekaldelse træffes på baggrund af et skøn fra Naalakkersuisut, herunder under hensyn til grovheden af overtrædelsen af påbuddet. Naalakkersuisut kan f.eks. beslutte, at der først skal ske tilbagekaldelse af licens i tilfælde, hvor turistaktøren gentagne gange overhører påbud udstedt med hjemmel i dette forslag.

Til stk. 4.

Den foreslåede bestemmelse giver Naalakkersuisut mulighed for at bekendtgøre tilbagekaldelsen af licensen, jf. stk. 3, offentligt.

*Til § 15*

Den foreslåede bestemmelse giver Naalakkersuisut hjemmel til at fastsætte nærmere regler om, at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår.

Bestemmelsen omfatter al erhvervsmæssig virksomhed og ikke alene turistvirksomhed.

Den foreslåede bestemmelse giver ligeledes Naalakkersuisut adgang til at fastsætte nærmere regler om adgangen til færden inden for sådanne områder. Den foreslåede bestemmelser retter sig både mod færden og ophold i områderne.

Bestemmelsen er således todelt og regulerer dels erhvervsmæssig virksomhed og dels generel færden.

Det er forudsætningen med bestemmelsen, at Naalakkersuisut har kompetencen til at fastsætte nærmere regler på området, men at det som udgangspunkt er kommunerne, der tager initiativet til at foreslå, f.eks. hvilke nærmere bestemte områder i en given kommune der bør underlægges en særlig beskyttelse, og hvor der skal gælde særlige vilkår som betingelse for, at der kan ske erhvervsmæssig virksomhed i eller færden og ophold inden for området.

Ved regler om, at erhvervsmæssig virksomhed kun kan finde sted i nærmere bestemte områder, og at færden og ophold kan begrænses, forstås en mulighed for at fastsætte en zoneinddeling. Det kan f.eks. være en opdeling i forskellige zoner, som indebærer forskellige vilkår for den erhvervsmæssige virksomhed eller for færden. Det kan f.eks. være en grøn zone uden restriktioner, en gul zone med særlige krav og kriterier tilknyttet samt en rød zone med et fuldstændigt forbud mod at udøve erhvervsvirksomhed og / eller færden og ophold.

Muligheden for at fastsætte nærmere regler om begrænsninger i adgangen til færden og ophold i nærmere bestemte områder gælder ikke alene i de zoner, hvor der måtte være fastsat begrænsninger for turistvirksomhed eller erhvervsmæssig virksomhed. Der behøver dermed ikke at være sammenhæng mellem de zoner, der gælder for udøvelse af erhvervsvirksomhed henholdsvis begrænsninger i generel færden og ophold. Det er således muligt at fastsætte en zone med begrænsninger for generel færden og ophold, men hvor der ikke er tilsvarende begrænsninger i eller regler for udøvelse af erhvervsvirksomhed. Eksempelvis kan der være et hensyn, der taler for begrænsninger i færden og ophold over indlandsisen, men som ikke fordrer tilsvarende begrænsninger for udøvelse af erhvervsvirksomhed.

Ved regler om at erhvervsmæssig virksomhed eller færden og ophold kun kan finde sted inden for nærmere bestemte perioder kan forstås, at der f.eks. kun kan ske erhvervsmæssig virksomhed uden for fiskeri- eller jagtperioder eller i konkrete perioder af hensyn til dyrebestanden eller naturen i øvrigt.

Ved regler om at erhvervsmæssig virksomhed eller færden og ophold kun kan ske under overholdelse af særlige vilkår, kan f.eks. forstås særlige krav til sikkerheden, forsikring, til anvendelse eller forbud mod anvendelse af særligt udstyr eller til antallet af fysiske personer, der befinder sig i området i forbindelse med den erhvervsmæssige virksomhed eller færden og ophold.

Regler, der fastsættes i medfør af bestemmelsen, vil skulle ske i overensstemmelse med anden erhvervsrettet og miljørettet lovgivning, ligesom der vil skulle tages hensyn til, at der ikke sker eventuel ekspropriation af ejendom. Et forbud mod udøvelse af erhvervsvirksomhed eller færden og ophold forudsættes derfor som hovedregel ikke at omfatte bestående erhvervsmæssige aktiviteter som fysisk er etableret i området. Hvis der undtagelsesvis fastsættes regler, der får virkning for bestående erhvervsmæssige aktiviteter, skal der samtidig også fastsættes regler om muligheden for meddelelse af dispensation, således at der ikke sker uforholdsmæssige indgreb i bestående erhvervsmæssige aktiviteter eller andre rettigheder.

Regler, der fastsættes i medfør af bestemmelsen om begrænsning i adgang til generelt at færdes og opholde sig i visse områder vil skulle ske i overensstemmelse med Grønlands internationale forpligtelser, herunder Den Europæiske Menneskerettighedskonvention (EMRK). Begrænsningen i færden og ophold i områderne bør ikke stå i misforhold til den herved forvoldte forstyrrelse af den pågældendes forhold samt hensynet til det, som begrænsningen i den mulige færden og ophold skal beskytte. Der bør således ved udfærdigelsen af reglerne foretages en proportionalitetsvurdering. Reglerne bør ligeledes indeholde mulighed for dispensationer samt en angivelse af tilfælde, hvor færden og ophold i de begrænsede områder af særlige grunde må anses for beføjet. En dispensationsadgang kan f.eks. bestå i, at en person efter en konkret vurdering kan få tilladelse til at færdes og opholde sig i området som følge af væsentlige hensyn til familieliv, økonomiske hensyn eller anden væsentlig ulempe.

Til stk. 2.

Det foreslås, at regler fastsat i medfør af stk. 1, ikke må være i strid med kommunalplan-, landsplanlovgivning eller anden lovgivning, der fastlægger regler om begrænsningen i adgangen til visse områder, eller om at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår.

Det indebærer, at der skal tages hensyn til eksisterende kommunalplaner mv., hvor der allerede er taget stilling til en zoneinddeling i eller færden, ophold eller erhvervsvirksomhed inden for et givent område, og at regler fastsat i medfør af denne inatsisartutlov viger herfor. Det samme gælder i forhold til anden lovgivning, der regulerer begrænsninger i færden eller ophold i et område som følge af beskyttelseshensyn.

Hensynet bag bestemmelsen er således at sikre, at der ikke fastsættes lovgivning i strid med bl.a. kommunernes bestemmelsesret over et givent område eller anden lovgivning.

*Til § 16*

Til stk. 1.

Den foreslåede bestemmelse angiver, i hvilke situationer der kan foranstaltes med bøde i henhold til Kriminallov for Grønland.

Bestemmelsen hjemler, at der idømmes bøde til den, der

1) Udbyder eller leverer turistaktiviteter uden en gyldig licens efter § 3, stk. 2.

Det er en forudsætning for udøvelse af turistvirksomhed, at der er blevet udstedt en licens. Bestemmelsen er afgørende for at sikre inatsisartutlovens formål og virke, og at der alene udøves turistvirksomhed, hvis der er meddelt licens.

2) Overtræder vilkår for licens meddelt efter inatsisartutloven eller regler fastsat i medfør af denne inatsisartutlov.

Bestemmelsen skal sikre, at aktiviteter udføres i overensstemmelse med forslagets formål.

3) Afgiver urigtige eller vildledende oplysninger eller fortier oplysninger, som en myndighed har krav på efter § 5, stk. 1.

Bestemmelsen skal ses i forhold til, at det er en nødvendighed for at kunne behandle en ansøgning om licens og for at kunne føre tilsyn efter dette forslag, at samtlige relevante oplysninger meddeles korrekt.

4) Undlader at efterkomme påbud meddelt efter § 14, stk. 1-2.

Bestemmelsen skal ses i forhold til, at det er nødvendigt for myndighedernes opgavevaretagelse efter denne inatsisartutlov at kunne sikre, at udstedte påbud bliver overholdt. Påbud, der tilsidesættes, kan derfor medføre, at den pågældende idømmes bøde.

Til stk. 2.

Det foreslås, at hvor inatsisartutloven eller forskrifter udstedt i medfør af denne inatsisartutlov hjemler fastsættelse af bøde, kan bøden pålægges en juridisk person efter reglerne i Kriminallov for Grønland.

Bestemmelsen angiver således, at der kan pålægges selskaber m.v. (juridiske personer) kriminalretligt ansvar efter reglerne i kapitel 5 i Kriminallov for Grønland. Det gælder også, hvis der udformes bestemmelser, som nævnt i stk. 4, og disse bestemmelser hjemler bøde, kan bøden pålægges en juridisk person efter reglerne i Kriminallov for Grønland.

Til stk. 3.

Den foreslåede bestemmelse angiver hjemmel til, at der for forskrifter udstedt i medfør af § 6, § 11, stk. 3, og § 15, kan fastsættes foranstaltninger i form af bøde efter reglerne i Kriminallov for Grønland.

Til stk. 4.

Bestemmelsen angiver hjemmel til, at der ved overtrædelser af inatsisartutloven eller regler fastsat i medfør af denne inatsisartutlov kan ske konfiskation efter reglerne i Kriminallov for Grønland. Konfiskation kan også ske over for en juridisk person. Konfiskation sker til fordel for landskassen.

Til stk. 5.

Bestemmelsen indebærer, at de bøder, der idømmes i henhold til inatsisartutloven eller regler fastsat i henhold til inatsisartutloven, tilfalder landskassen.

*Til § 17*

Til stk. 1.

Med den foreslåede bestemmelse fastsættes en generel frist på 6 måneder for indbringelse af en afgørelse for domstolene.

Den foreslåede bestemmelse finder anvendelse både for søgsmål vedrørende selve afgørelsen, herunder eksempelvis prøvelse af afgørelsens gyldighed eller virkninger, og for søgsmål om erstatningskrav, andre betalingskrav eller andre krav vedrørende eller i forbindelse med afgørelsen.

Fristen regnes fra dagen for meddelelsen af afgørelsen til en part. Hvis en afgørelse er offentligt bekendtgjort, regnes klagefristen fra dagen for offentliggørelsen. Udløber klagefristen på en lørdag eller en helligdag, forlænges klagefristen til den efterfølgende hverdag.

Til stk. 2.

Den foreslåede bestemmelse indebærer, at *s*ager efter stk. 1 anlægges ved Retten i Grønland som 1. instans.

Til stk. 3.

Bestemmelsen fastsætter, at indbringelse af en afgørelse for domstolene ikke har opsættende virkning, medmindre Naalakkersuisut bestemmer andet. Hvis indbringelse af en afgørelse for domstolene har opsættende virkning, får afgørelsen først virkning, når sagen er afgjort uden ophævelse eller ændring af afgørelsen, eller når sagen er afvist, frafaldet eller ophørt på anden måde. Ved vurderingen af spørgsmålet om opsættende virkning kan der blandt andet tages hensyn til, om afgørelsen vil kunne medføre væsentlige negative konsekvenser for en ansøger om licens til at udøve turistvirksomhed eller en eksisterende turistaktør, som har fået afslag på en licens. Bestemmelsen er derfor indsat for at give en mulighed for at sikre, at sagsbehandlingen ved domstolene ikke indebærer, at ansøgere eller turistaktører dermed risikerer at blive ramt væsentligt økonomisk f.eks. ved at gå under konkurs, insolvens- eller likvidationsbehandling.

*Til § 18*

Til stk. 1.

Det foreslås, at Inatsisartutloven træder i kraft den 1. januar 2025.

Til stk. 2.

Bestemmelsens stk. 2 fastsætter, at inatsisartutloven indtil den 1. januar 2027 ikke finder anvendelse for turistvirksomhed, der lovligt udøves på tidspunktet for inatsisartutlovens ikrafttræden.

Den foreslåede bestemmelse indebærer, at erhvervsdrivende, som har indrettet sig efter lovligt at kunne udøve turistvirksomhed efter den gældende retstilstand, ikke, som følge af sagsbehandlingstiden af en ansøgning om licens, risikerer at lide et tab i perioden fra den 1. januar 2025 frem til udstedelse af en eventuel licens.

Bilag 1

**Høringsnotatet**

Forslaget har været i offentlig høring i perioden …

Forslaget er sendt direkte til disse organisationer og virksomheder

**Virksomhed X skriver:**

…

…

…

*Ressortdepartementets bemærkninger:*

…

…

..